钦定古今图书集成/理学汇编/文学典/第159卷 > 徐师曾文体明辩 > 《题太平策后》宋·濂
## 钦定古今图书集成/理学汇编/文学典/第159卷 > 徐师曾文体明辩 > 《题太平策后》宋·濂

昔成宗皇帝临御万方，以天下之广，非一人耳目所
及，群臣有直言极谏者，咸嘉纳焉，所以来谠议，达群
情而成治功也。大德中，三衢郑以吾宿卫禁中，览时
政有所缺遗，疏《太平策》一纲二十目，上之。上嘉其忠，
特命以吾为雷阳教授。濂每取而读之，未尝不仰叹
成庙之德之盛也。隋文帝时，河汾王通非不以《太平
十二策》奏之，文帝不能用。通遂东归，续《六经》以传学
者。呜呼！以吾之贤，未必能有过于通也。上犹采其言
而用之，使通生于今日，则其道必将大行于时，《六经》
有不必续矣。由是论之，不惟成庙之圣，非隋文髣髴
其万一，亦可以见士之遇合。苟当明时，虽小善必录；
若值猜暴之主，纵大贤亦有所不容。道之所系于时
者，夫岂人力之可为也哉？澧阳张君逢喜诵以吾之
策，尝手录之，且请濂识之，于是不辞，而题其后。《重纪》
至元元年夏六月十九日濂题。